ߊߡߋߙߌߞߌ߬_ߞߊ߬ߝߏ߫_ߘߍ߬ߣߍ߲
ߤߊ߯ߥߊߦ ߞߊ߬ߝߏ ߦߋ߫ ߕߌ߲߫ ߠߊߞߋ߲߬ߛߎ߬ߣߍ߲ ߘߏ߫ ߟߋ߬ ߘߌ߫ ߖߐ߮ ߟߌ߲ߓߊ߲ ߕߊ߲ߓߊ߲ ߘߐ߫. ߞߊ߬ߝߏ߫ ߘߍ߬ߣߍ߲ ߞߣߍ ߖߍ߲ߛߍ߲ߣߍ߲߫ ߦߋ߫ ߖߐ߮ ߟߌ߲ߓߊ߲ ߣߌ߫ ߞߙߊߦߌߓ ߟߌ߲ߓߊ߲ ߠߎ߬ ߟߋ߬ ߢߊߝߍ߬߸ ߊ߬ ߣߌ߫ ߕߎ߬ߡߊ߬ߙߋ߲ ߓߐߣߍ߲ߢߐ߲߰ߡߊ ߞߐ߬ߣߐ߲߬ߘߐ߫. ߘߎ߰ߡߊ߬ߛߓߍ߸ ߓߊ߲ߘߊߟߐ߲ߘߐߦߊ ߣߴߊ߬ ߞߏ߲ߞߏߓߌߦߊ߲߫ ߓߐߣߍ߲ߢߐ߲߰ߡߊ ߟߎ߫ ߟߋ߬ ߞߊ߬ ߞߊ߬ߝߏ߫ ߘߍ߬ߣߍ߲ ߞߍ߫ ߖߡߊ߬ߣߊ߬ ߁߇ ߢߣߊߓߊ߬ߛߊ߲߬ߣߍ߲ ߠߎ߬ ߘߐ߫ ߘߎߢߊ߫ ߘߐ߫ ߦߊ߲߬. ߊߡߋߙߌߞߌ߬ ߌ߲ߘߌߞߊ ߟߎ߬ ߝߎ߲ߘߌ߫ ߘߊ߫ ߞߊ߬ ߓߐ߫ ߛߌߓߋߙߌ߫ ߟߋ߬߸ ߞߊ߬ ߣߊ߬ ߞߐ߬ߘߎ߮-ߊߡߋߙߌߞߌ߬߸ ߏ߬ ߛߊ߲߬ ߁߂߀߀߀ ߟߋ߬ ߦߋ߫ ߣߌ߲߬. ߋߙߐߔߎ߬ ߟߊ߫ ߥߙߎߣߍߦߊߟߌ ߘߊߡߌ߬ߣߊ߬ ߘߊ߫ ߝߊ߯ߘߐߞߍ߫ ߁߆߲ ߠߋ߬ ߟߊ߫. ߊ߲߬ߜߌ߬ߟߋ߬ ߥߙߎ߬ߣߍ߰ ߁߃ ߟߋ߬ ߦߋ߫ ߞߊ߬ߝߏ߫ ߘߍ߬ߣߍ߲ ߘߐ߫߸ ߞߐߘߐ߲߫ ߘߐ߫ ߞߐ߯ߖߌߘߊ ߘߊ߲ߞߊ߲ ߝߍ߬ߟߊ ߟߎ߬ ߘߐ߫. ߜߏ߬ߙߏ߲߬ߜߊ߬ߙߊ߲߬ ߛߘߍߡߊ߲߫ ߠߎ߫ ߟߋ߬ ߘߏ߲߬ ߘߊ߫ ߓߙߌߕߊ߲ߓߊ߫ ߣߌ߫ ߥߙߎߣߍ ߟߎ߬ ߕߍ߫߸ ߝߊ߬ߙߊ߲߬ߛߌ߬ ߣߴߌ߲ߘߌߞߊ ߟߎ߬ ߟߊ߫ ߞߍ߬ߟߍ ߣߐ߬ߞ ߌߟߊߡߊ߲ ߘߐ߫߸ ߏ߬ ߟߋ ߞߴߊߡߋߙߌߞߌ߬ ߥߎ߬ߦߊ߲߬ߞߌ߬ߟߌ ߟߊߥߟߌ߬߸ ߡߍ߲ ߘߊߡߌ߬ߣߊ߬ ߘߊ߫ ߁߇߇߅ ߟߊ߫߸ ߞߊ߬ ߓߊ߲߫ ߞߊ߬ ߥߊ߫ ߘߍ߲ߖߘߍߟߦߊ ߟߊߥߊ߲߬ߞߊ߲߬ ߁߇߇߆ ߟߊ߫. ߞߍ߬ߟߍ ߏ߬ ߓߊ߲߫ ߘߊ߫ ߁߇߈߃ ߟߋ߬ ߟߊ߫߸ ߏ߬ ߞߍ ߊߡߋߙߌߞߌ߬ ߞߍ߫ ߘߊ߫ ߞߊ߬ߝߏ߬ ߝߟߐ ߘߌ߫߸ ߡߍ߲ ߞߵߊ߬ ߟߊ߫ ߘߍ߲ߖߘߍߟߦߊ ߛߐ߬ߘߐ߲߬, ߋߙߐߔߎ߬ ߞߊ߬ߝߏ߫ ߝߊ߲߬ߞߊ߬ߡߊ ߘߏ߫ ߞߘߐ߫. ߛߌ߰ߞߊ߲ ߡߍ߲ ߦߋ߫ ߦߋ߲߬ ߊ߬ ߓߌ߬߬ ߞߎ߲ ߠߊ߫߸ ߏ߬ ߕߊ߬ ߘߊ߫ ߁߇߈߈ ߠߋ߬ ߟߊ߫߸ ߡߊ߬ߦߟߍ߬ߡߊ߲߬ߠߌ߲߬ ߕߊ߲߫ ߝߟߐ ߡߍ߲ ߠߎ߬ ߘߏ߲߬ ߘߴߊ߬ ߘߐ߫߸ ߏ߬ ߟߎ߫ ߞߊ߬ ߤߊߞߍ ߟߊߘߏ߲߬ ߞߏ ߟߋ߬ ߟߊߥߊ߲߬ߞߊ߲߬߸ ߏ߬ ߟߎ߫ ߛߋ߲߭ ߕߘߍ߬ ߘߴߊ߬ ߘߐ߫ ߁߇߉߁ ߠߋ߬ ߟߊ߫߸ ߞߊ߬ ߣߊ߲ߕߊ߲ ߤߊߞߍ ߓߊߖߎߟߞߊ ߟߎ߬ ߟߊߞߊ߲ߘߊ߫. ߞߊ߬ߝߏ߬ ߘߍ߬ߣߍ߲ ߞߊ߬ ߛߌߟߛߊߟߌ߫ ߞߟߍ߫ ߛߌߦߊߡߊ߲߫ ߠߎ߫ ߟߋ߬ ߛߌ߭ ߛߋ߲߬ߠߊ߫ ߞߐ߬ߘߎ߮ ߊߡߋߙߌߞߌ߬߸ ߝߊ߯ߘߐߞߍ߫ ߁߉߲ ߞߎ߲߬ߕߊ߮ ߡߎ߰ߡߍ ߞߘߐ߫, ߞߊ߬ ߞߣߍ߫ ߞߎߘߊ߫ ߟߎ߫ ߢߌߣߌ߲߫ (ߞߟߍ߬)߸ ߞߊ߬ ߦߋ߲߬ ߠߎ߬ ߊߡߋߙߌߞߌ߫ ߌ߲ߘߌߞߊ ߟߎ߬ ߣߐ߬ߘߐߓߌ߬ߟߊ߬߸ ߞߊ߬ ߞߊ߬ߝߏ߬ ߞߎߘߊ߫ ߟߎ߫ ߟߊߘߊ߲߫ ߢߍߕߊ߮ ߓߟߏߡߊ߬߸ ߤߊ߲߯ ߊ߬ߟߎ߫ ߞߊ߬ ߜߋߙߋ ߡߎ߰ߡߍ ߟߊߝߏ߬ ߁߈߈߃ ߟߊ߫. ߣߊ߲߬ߕߊ߲߬ ߞߟߍ ߟߋ߬ ߞߍ߫ ߘߊ߫ ߛߊߓߎ߫ ߘߌ߫ ߞߊ߬ ߖߐ߲߬ߧߊ ߓߟߏߞߊ߬߸ ߝߊ߯ߘߐߞߍ߫ ߁߉߲ ߕߊߟߊ߫ ߝߌߟߊߣߊ߲ ߠߊ߫. ߝߊ߯ߘߐߞߍ ߏ߬ ߦߋ߫ ߓߊ߲߫ ߠߊ߫ ߕߎ߬ߡߊ ߡߍ߲߸ ߏ߬ ߞߴߊ߬ ߕߘߍ߬ ߞߊ߬ߝߏ߫ ߘߍ߬ߣߍ߲ ߡߊ߲߬ߞߊ߲ ߓߘߊ߫ ߡߍ߲ ߘߊߡߌ߬ߣߊ߬ ߖߐ߮ ߟߌ߲ߓߊ߲ ߞߊ߲߬ߠߊ ߟߎ߬ ߘߐ߫߸ ߊ߬ߟߎ߬ ߟߊ߫ ߡߊ߬ߞߐ߬ߙߐ߲߬ߞߐ߬ߙߐ߲߬ߠߌ߲ ߞߴߊ߬ ߛߊ߬ߡߊ߲ ߘߊߡߌ߬ߣߊ߬߸ ߡߍ߲ ߞߍߣߍ߲߫ ߦߋ߫ ߘߍ߲߰ߦߊ߬ߟߌ ߥߎ߬ߦߊ߲߬ߞߌ߬ߟߌ ߛߊߓߎ ߘߌ߫߸ ߏ߬ ߞߴߊ߬ ߜߊ߲ ߘߊߡߌ߬ߣߊ߬. ߊߡߋߙߌߞߌ߬ ߞߊ߬ߝߏ߫ ߘߍ߬ߣߍ߲ ߟߐ߲߫ ߘߊ߫ ߞߊ߬ߝߏ߫ ߣߊ߲߬ߕߌ߰ ߝߊ߲߬ߞߊ߬ߡߊ ߘߌ߫߸ ߊߛߑߔߊ߲߫ ߣߴߊߡߋߙߌߞߌ ߞߟߍ ߟߋ߬ ߛߋ߲߬ߝߍ߬. ߞߊ߬ߝߏ߫ ߘߍ߬ߣߍ߲ ߞߴߊ߬ ߖߘߍ߬ ߡߊߛߐ߬ߘߐ߲߬ ߖߊ߯ߓߊ߫ ߞߟߍ ߝߌߟߊߣߊ߲ ߛߋ߲߭ߝߍ߬߸ ߞߊ߬ ߞߍ߫ ߘߎߢߊ߫ ߝߊ߲߬ߞߊ߬ߡߊ߫ ߞߎ߲߬ߞߋߟߋ߲ ߘߌ߫߸ ߊ߬ߟߋ ߟߋ߬ ߞߍ߫ ߘߊ߫ ߞߊ߬ߝߏ߬ ߝߟߐ ߘߌ߫߸ ߡߍ߲ ߞߊ߬ ߝߕߌ߫ ߝߏߘߏ߲߫ ߝߟߐ ߟߊߘߊ߲߫߸ ߊ߬ ߣߌ߫ ߞߊ߬ߝߏ߬ ߞߋߟߋ߲ ߡߍ߲ ߓߘߴߊ߬ ߟߊߓߊ߯ߙߊ߫ ߞߍ߬ߟߍ ߘߏ߫ ߛߋ߲߬ߝߍ߬. ߊ߬ ߣߌ߫ ߡߊ߲߬ߕߏ߲߫ ߘߍ߬ߣߍ߲ ߟߊ߬ߞߊ߲߬ߘߊ߬ߟߌ ߟߊ߬ߟߌ߰ߟߌ ߛߌ߲߬ߝߏ߲߬ ߓߟߏߕߍ߰ߓߊߟߌ. ߣߊ߲߬ߕߊ߲ ߤߊߞߍ ߟߊߘߊ߬ߤߊ߸ ߊ߬ ߜߋ߲ߜߋ߲߫ ߣߊ߲߬ߕߊ߲ ߤߊߞߍ ߞߎ߬ߙߎ߲߬ߘߎ߬ߦߊ ߁߉߆߄ ߠߊ߫߸ ߛߎߥߊ߲ߘߟߌ ߤߊߞߍ ߟߊߟߐ߭ ߁߉߆߅ ߟߊ߫߸ ߊ߬ ߣߌ߫ ߡߊ߬ߞߍ߬ߦߙߐ߬ ߖߐ߲߬ߖߐ߲߬ ߞߏ߸ ߏ߬ ߟߎ߫ ߟߋ߬ ߞߊ߬ ߕߐ߲ ߛߌ߰ ߛߌߦߊߥߟߏߡߊ ߟߊ߫ ߛߌߦߊ ߟߎ߬ ߕߍ߫ ߥߟߊ߫ ߞߐ߬ߟߐ ߟߎ߬ ߕߍ߫. ߊߡߋߙߌߞߌ߬ ߣߌ߫ ߛߏߝ߭ߌߦߋ ߘߍ߭ ߟߎ߬ ߞߊ߬ ߜߛߊ߬ ߛߌߦߊߡߊ߲߫ ߠߎ߫ ߟߋ߬ ߞߍ߫ ߝߏ߬ߟߏ߲߬ߝߊ߬ߟߊ߲߬ߕߍ ߘߐ߫߸ ߛߋ߬ߞߘߐ߬ߞߟߍ ߕߎ߬ߡߊ ߟߊ߫߸ ߡߍ߲ ߠߎ߬ ߥߊ߫ ߘߊ߫ ߟߊߓߊ߲߫ ߞߊߙߏ ߞߊ߲߬ߖߌ߯ߟߌ ߡߊ߬߸ ߊߡߋߙߌߞߌ߬ ߕߊ ߞߍ߫ ߘߊ߫ ߁߉߆߉ ߟߋ߬ ߟߊ߫. ߛߋ߬ߞߘߐ߬ߞߟߍ ߓߊ߲߫ ߕߎߡߊ ߣߌ߫ ߛߏߝ߭ߌߦߋ ߘߍ߭ ߥߎ߬ߦߊ ߁߉߉߁ ߠߊ߫߸ ߏ߬ ߟߋ ߞߊ߬ ߞߊ߬ߝߏ߫ ߘߍ߬ߣߍ߲ ߞߍ߫ ߘߎߢߊ߫ ߞߣߐ߫ ߝߊ߲߬ߞߊ߬ߡߊ ߞߎ߲߬ߞߋߟߋ߲ ߘߌ߫. ߞߊ߬ߝߏ߫ ߘߍ߬ߣߍ߲ ߠߋ߬ ߦߋ߫ ߘߎߢߊ߫ ߞߣߐ߫ ߞߙߎߝߊ߫ ߞߘߐ߫ ߓߊߟߏߣߍ߲ ߘߌ߫ ߓߌ߭ ߕߊ߲߬. ߊ߬ ߦߋ߫ ߞߙߎߝߊ ߞߊ߲ߓߍ߲ ߠߋ߬ ߘߌ߫߸ ߊ߬ ߣߌ߫ ߓߍ߯ߦߊ ߟߊ߫ ߞߐߦߌߘߊߟߌ. ߞߊ߬ߝߏ߫ ߘߍ߬ߣߍ߲ ߦߋ߫ ߡߊ߲߬ߕߏ߲ ߘߍ߬ߣߍ߲ ߛߌ߲߬ߝߏ߲߬ߧߊ߬ߟߌ ߛߌ߲߬ߝߏ߲ ߘߏ߫ ߟߋ߬ ߘߌ߫߸ ߊ߬ ߣߌ߫ ߞߌߢߍ߲߫ ߜߍߓߏ߲ ߣߌ߫ ߡߊ߲߬ߕߏ߲߬ߕߍ ߣߊ߲߬ߝߟߏ߬ߦߊ߬ߟߌ ߞߘߐߛߌ߮߸ ߊ߬ ߣߴߊߡߋߙߌߞߌ߬ ߞߊ߬ߝߏ ߟߎ߬ ߛߌ߲߬ߝߏ߲߬ߧߊ߬ߟߌ (ߊ ߞ ߛ)߸ ߊ߬ ߣߌ߫ ߡߊ߲߬ߕߏ߲߬ߕߍ ߛߌ߲߬ߝߏ߲߬ߧߊ߬ߟߌ߬ ߛߌߦߊߡߊ߲߫ ߜߘߍ߫ ߟߎ߫. ߞߊ߬ߝߏ ߘߍ߬ߣߍ߲ ߦߋ߫ ߖߡߊ߬ߣߊ߫ ߟߋ߬ ߘߌ߫߸ ߡߍ߲ ߦߙߌߥߊߣߍ߲߫ ߞߏߛߓߍ߫߸ ߘߎߢߊ߫ ߡߊ߬ߞߐ߬ߙߐ߲߬ߞߐ߬ߙߐ߲߬ߠߌ߲ ߘߍ߬ߜߍ ߦߴߊ߬ߟߋ ߟߋ߬ ߓߟߏ߫ ߞߣߐߟߊ߫ ߥߟߏߒߘߐ ߢߊ߲ߞߌߛߊ߲ (ߞ ߥ ߢ) ߕߐ߯ߦߊߟߌ ߘߐ߫߸ ߊ߬ߟߋ ߟߋ߬ ߦߋ߫ ߖߡߊ߬ߣߊ ߝߌߟߊߣߊ߲ ߘߌ߫ PPA ߘߐ߫߸ ߊ߬ߟߋ ߟߋ߬ ߦߋ߫ ߞߌߢߍ߲߫ ߡߊ߬ߞߐ߬ߙߐ߲߬ߞߐ߬ߙߐ߲߬ߠߌ߲ ߞ ߥ ߢ ߣߊ߯ߣߌ߲ߢߐ߲߮ ߞߐߦߌ߬ߘߊ߬ ߟߊ߫. ߊߡߋߙߌߞߌ߬ ߡߊ߬ߞߐ߬ߙߐ߲߬ߞߐ߬ߙߐ߲߬ߠߌ߲ ߝߊ߲߬ߓߊ ߦߋ߫ ߓߐ߫ ߟߊ߫ ߘߍ߲߰ߦߊ߬ߟߌ ߟߋ߬ ߘߐ߫߸ ߡߍ߲ ߞߐ ߦߋ߫ ߥߛߊ߬ߘߊ ߣߌ߫ ߝߋ߲ ߡߍ߲ ߠߎ߬ ߟߊߘߊ߲ߣߍ߲߫ ߦߋ߫ ߟߐ߲ߠߌ߲ ߘߐ߫߸ ߤߊߟߌ߬ ߣߴߊ߬ ߕߘߍ߬ ߘߊ߫ ߞߴߊ߬ ߟߊ߫ ߝߊ߲ߓߏ߲ ߞߏ ߦߋ߫ ߘߎߢߊ ߕߊ ߝߌߟߊߣߊ߲ ߠߋ߬ ߘߌ߫. ߞߊ߬ߝߏ߫ ߘߍ߬ߣߍ߲ ߠߋ߬ ߦߋ߫ ߖߡߊ߬ߣߊ ߟߊ߬ߛߣߍ߬ߟߊ ߝߟߐ ߣߌ߫ ߟߊ߬ߝߏ߬ߦߌ߬ߟߊ ߝߌߟߊߣߊ߲ ߘߌ߫ ߘߎߢߊ߫ ߞߣߐ߫. ߞߊ߬ߝߏ߫ ߘߍ߬ߣߍ߲ ߛߌ߰ߓߊ߮ ߦߋ߫ ߓߍ߲߬ ߠߊ߫ ߘߎߢߊ߫ ߡߐ߱ %߄.߃ ߟߋ߬ ߡߊ߬߸ ߞߏ߬ߣߌ߲߬ ߖߊ߯ߓߊߟߌ ߣߊ߲߬ߝߟߏ %߃߁ ߦߴߊ߬ߟߋ ߟߋ߬ ߕߊ ߘߌ߫, ߏ߬ ߟߋ ߦߴߊ߬ ߦߌ߬ߘߊ߬ ߟߊ߫ ߞߏ߫ ߘߎߢߊ߫ ߣߊ߲߬ߝߟߏ ߝߊ߲߬ߓߊ ߦߋ߫ ߖߡߊ߬ߣߊ߬ ߞߋߟߋ߲߫ ߠߋ߬ ߕߊ ߘߌ߫. ߞߊ߬ ߓߍ߲߬ ߊ߬ߟߎ߬ ߟߊ߫ ߟߊ߬ߘߏ߲߬ߠߌ߲߬ߘߊ ߟߊߥߊ߬ߙߊ ߣߴߊ߬ߟߎ߫ ߝߍ߲߬ߛߍ߲ ߡߊ߬ ߝߊ߲߭ ߓߍ߯ ߟߊ߫߸ ߞߊ߬ߝߏ߫ ߘߍ߬ߣߍ߲ ߦߋ߫ ߕߊ߬ߡߌ߲߬ ߠߴߊ߬ ߡߊߞߍ߫ ߟߊ߫ ߝߊ߲߭ ߓߍ߯߸ ߊ߬ ߣߌ߫ ߞߊ߬ ߕߊ߬ߡߌ߲߬ ߊ߬ ߟߊ߫ ߡߊ߬ߞߐ߬ߙߐ߲߬ߞߐ߬ߙߐ߲߬ߠߌ߲ ߓߍ߲߬ ߠߊ߫ ߝߊ߲߭ ߓߍ߯ ߟߊ߫,  ߊ߬ ߜߋ߲ߜߋ߲߫ ߛߊ߬ߙߊ ߕߍߡߊߞߊ߲ߞߋ߸ ߡߐ߭ ߟߊ߫ ߛߓߊ߬ߕߌ߸ ߛߌ߰ߓߊ߮ ߞߋ߬ߟߋ߲߬ߞߋ߬ߟߋ߲߬ߠߊ ߟߊ߫ ߞ ߥ ߢ߸ ߊ߬ ߣߌ߫ ߓߊ߯ߙߟߊ ߟߎ߬ ߟߊ߫ ߟߊ߬ߥߟߏ߬ߟߌ. ߊߡߋߙߌߞߌ߬ ߟߋ߬ ߦߋ߫ ߘߎߢߊ߫ ߣߊ߲߬ߕߌ߰ ߝߊ߲ߞߊ ߝߟߐߡߊ ߘߌ߫߸ ߊ߬ߟߋ ߟߋ߬ ߦߋ߫ ߞߌߢߍ߲߫ ߣߊ߲߬ߕߌ߮ ߟߎ߬ ߖߐ߰ߣߍ߲ ߛߓߊߢߐ߲߮ ߞߋߟߋ߲߫ ߛߙߊ߬ ߟߊ߫߸ ߊ߬ ߣߴߊ߬ߟߋ ߟߋ߬ ߦߋ߫ ߡߊ߲߬ߕߏ߬ߕߍ ߓߘߍ߬ߓߘߍ߬ߟߌ ߞߎ߲߬ߕߌ߮ ߘߌ߫߸ ߊ߬ ߣߌ߫ ߟߐ߲ߣߌ߲ߦߊ ߣߌ߫ ߟߐ߲ߞߏ ߟߎ߫. thumb|[[ߊߡߋߙߌߜ߭ߏ߬ ߝ߭ߍߛߑߔߎߛߌ]]